HUMENNÉ. Na tvorivom workshope v meste Bad Marienberg čakala gymnazistov skutočná a tvrdá práca. Týkalo sa to všetkých študentov - z Nemecka, Česka, Poľska, Maďarska aj Slovákov. Aby sa navzájom spoznali, ráno sa začalo zábavne - rannými hrami pod názvom Zobuďte sa!
Spoznali tradície a ochutnali aj typické jedlá
Ako každý rok, aj tento sa každá krajina predstavila formou prezentácie. Striedali sa rôzne kultúry, pamiatky, osobnosti jednotlivých krajín. Bolo veľmi zaujímavé dozvedieť sa toľko nových vecí. Ochutnávka tradičných jedál bola tiež zaujímavá.
"My sme našu krajinu predstavili okrem bežných informácií aj tradíciami Veľkej noci s názornými ukážkami farbenia veľkonočných vajíčok a prípravou veľkonočného košíka. Paschu, šunku, domáce klobásky, oštiepky sme si doniesli z domu a slúžili aj na ochutnávku spolu s makovníkmi, orechovníkmi, lokšami a inými dobrotami," informovala tretiačka Mária Sivá z humenského gymnázia.
Osvojili si aj poľské a maďarské výrazy
"Pripravovali sme workshopy či už formou prezentácie, slideshow, filmu, TV-novín podľa toho, čo sa komu viac páčilo. Zahrali sme sa na bádateľov, keď sme podľa indícií a mapy mesta hľadali miesta s ukrytými informáciami o meste. Niekedy sa nám z toľkých jazykov poriadne poplietol jazyk," priznala M. Sivá.
Spolu s ostatnými si za sedem dní rozšírili slovnú zásobu nielen z angličtiny a nemčiny, ale naučili sa aj cez tzv. Sprachkurs poľské, maďarské i české výrazy. Spoznali nových priateľov a rozšírili si obzor vedomostí návštevou Európskej centrálnej banky a Múzea peňazí vo Frankfurte nad Mohanom. "Za tento prekrásny výlet sa chceme poďakovať našej p. učiteľke Mgr. Márii Maťašovej. Dúfame, že v budúcnosti sa takéto programy budú organizovať aj naďalej a poskytnú možnosti vycestovania za jazykovými a kultúrnymi zážitkami aj ďalším študentom," dodávajú na záver študenti.